Erik Clausen

Erik Clausen (født 7. marts 1942 i København) er en dansk multikunster (musiker, skuespiller, instruktør og manuskriptforfatter) og markant debattør på Venstrefløjen.

Karriere 
Erik Clausen, der voksede op i Sydhavnen, er udlært maler og er nu kunstmaler og filminstruktør. 

I en årrække var han en lovende cykelrytter sammen med Villy Skibby, men droppede cykling på eliteplan.

I 1960'erne var han utilfreds med de etablerede kunstgallerier og begyndte at udstille på gaden sammen med Leif Sylvester Petersen. Det blev under navnet Clausen & Petersen til gadecirkus og showbiz i det hele taget.

I kunsterkollektivet Røde Mor havde Erik Clausen en fremtrædende rolle som blandt andet sanger, og senere havde han en musikalsk karriere solo og i diverse konstellationer.

Musikalsk karriere 

I  Røde Mors Rock Cirkus var Erik Clausen blandt andet recitør og live også en slags konferencier. Han kan høres på nummeret Bolighaj fra albummet Hjemlig Hygge fra 1976. Samt ses i den tilhørende video. 

I musikalske sammenhænge har Clausen største succes nok været hittet Mormors kolonihavehus fra 1978 som han skrev teksten til.

Det blev også til en del pladeudgivelser både solo og med Leif Sylvester Petersen.

Filmisk karriere 
Livet som gøgler og artist blev foreviget i den meget selvbiografiske film Cirkus Casablanca. Med den gjorde Erik Clausen status og brugte nu mere tid på at arbejde som maler.

TV-show 
I starten af 1990'erne blev vist en række tv udsendelser, Clausen & Hausgaard, hvor Erik Clausen blev sat sammen med den diametralt modsatte, sindige nordjyske sanger / entertainer Niels Hausgaard. Udsendelserne ramte noget i tiden og blev en kæmpe succes. I dag har de kultstatus.

Filmisk karriere 
Erik Clausen har arbejdet en del sammen med sangeren Kim Larsen, blandt andet i filmen Midt om natten. Filmen blev filminstruktøren Erik Ballings sidste, før han trak sig tilbage. Erik Clausen har også været på scenen i Kim Larsens Cirkus Himmelblå samt ved et utal af andre koncerter, hvor Erik Clausens talent for at tale meget, hurtigt og præcist er kommet til udtryk.

Erik Clausen har benyttet Kim Larsen flere gange til at skrive musik til sine film.

Politisk kunst 
Klassekamp er den røde tråd i mange af Erik Clausens film: Den lille lille mand mod kapitalismen. I langt de fleste film har Erik Clausen skrevet en rolle til sig selv. Han praktiserer med glæde begge dele.

Erik Clausen har været formand for LO's Kulturelle Vismandsråd, formand for Billedkunstnernes Forbund, modtog Jytte-prisen, HK's kommunale Landsforenings Biblioteksudvalgs kulturpris i 1992, Paul Hammerich-Prisen i 1999, Døssingprisen 2000 og Gelsted-Kirk-Scherfig-Prisen i 2001.

Erik Clausen var tidligere aktiv i Danmarks Kommunistiske Parti, men forlod senere partiet med henvisning til topstyringen: "Her havde man et forhold til kritik som det nonnen havde til sømanden. I stedet for at tage ved lære af det bedste i eurokommunismen opererede man i DKP så kraftigt med et falsk loyalitetsbegreb, at partiet totalt mistede sin troværdighed. Selv meldte jeg mig ud, og andre foretrak at blive smidt ud."

I 2000 blev Erik Clausen modvilligt optaget i Kraks Blå Bog. Han udtalte i den forbindelse, at han anså "dens hensigter og dens mentalitet så langt fra det, som jeg arbejder med og står for", og kaldte den for "en elitær fedterøvsbog".

Han medvirkede på Bikstok Røgsystems "Fabrik" fra 2005, hvor han i slutningen af sangen reciterede tekster om arbejderklassen og fabrikker. Sangen peakede som #1 på Tracklisten.

Diskografi

Udvalgte film som skuespiller 
 Mig og Charly (1979) 
 Cirkus Casablanca (1981)
 Felix (1982)
 Rocking Silver (1983)
 Midt om natten (1984)
 Tarzan Mama Mia (1989)
 Den store badedag (1991)
 De frigjorte (1993)
 En loppe kan også gø (1996)
 Slip hestene løs (2000)
 Inkasso (2004)
 Villa Paranoia (2004)
 Ledsaget Udgang (2007)
 Frihed på prøve (2010)
 Mennesker bliver spist (2015)
 Aldrig mere i morgen (2017)

 Udvalgte film som manuskriptforfatter og instruktør 
 Cirkus Casablanca (1981)
 Felix (1982)
 Rocking Silver (1983)
 Manden i Månen (1986)
 Rami & Julie (1988)
 Tarzan Mama Mia (1989)
 De frigjorte (1993)
 Min fynske barndom (1994)
 En loppe kan også gø (1996)
 Slip hestene løs (2000)
 Villa Paranoia (2004)
 Ledsaget Udgang (2007)
 Frihed på prøve'' (2010)
Mennesker bliver spist (2015)
Aldrig mere i morgen (2017)

Noter

Eksterne henvisninger 
 
 Clausen Film på ClausenFilm.dk 
 Erik Clausens website ErikClausen.dk 

Personer fra Vesterbro
Skuespillere fra Danmark
Filminstruktører fra Danmark
Manuskriptforfattere fra Danmark
Gøglere
Debattører fra Danmark
Entertainere fra Danmark
Dansksprogede forfattere fra Danmark
Modtagere af Nordisk Film Prisen
Kunstnere på finansloven